﻿ RECENZII SIMONA STĂNESCU, SORIN CACE (coord.), Alt fel de ocupare: Cererea de economie socială în regiunile de dezvoltare Bucureşti-Ilfov şi Sud-Est, Bucureşti, Editura Expert, 2011 Economia socială este un domeniu amplu dezbătut la nivelul politicilor Uniunii Europene, dar şi în literatura de specialitate. Deşi vizează un domeniu cu istorie îndelungată precum mişcarea cooperatistă, termenul de „economie socială” are o istorie relativ recentă în documentele oficiale, fiind menţionat prima dată în anii 1980. Subiectul are astăzi o notorietate tot mai ridicată, rolul economiei sociale ajungând să fie considerat esenţial în integrarea indivizilor pe piaţa muncii. Oferind servicii a căror cerere nu este acoperită adecvat de sectorul privat sau public, economia socială este considerată un factor important în rezolvarea problemelor economice şi sociale. Treptat, economia socială a devenit un sector care generează multe locuri de muncă în Europa. Conform Comisiei Europene, există 2 milioane de întreprinderi de ES în uniune, iar acestea reprezintă 10% din totalul întreprinderilor europene, având angajate 11 milioane de persoane, care reprezintă 6% din totalul forţei de muncă angajate la nivelul UE. În România, economia socială a început să capete notorietate începând cu anul 2008, ca domeniu eligibil pentru finanţare din Fondul Social European prin Programul Operaţional Sectorial Dezvoltarea Resurselor Umane. Lucrarea prezentată în continuare, „Alt fel de ocupare: Cererea de economie socială în regiunile de dezvoltare Bucureşti-Ilfov şi Sud-Est” a apărut, de altfel, în cadrul unui astfel de proiect POSDRU. Volumul analizează stadiul dezvoltării ES în România din perspectiva populaţiei ţintă, în special a grupurilor vulnerabile – femei, persoane de etnie romă şi persoane cu dizabilităţi. Studiul este o culegere de analize pe date empirice sub forma unui raport de cercetare, pe modelul publicaţiilor apărute în cadrul proiectelor cu finanţare FSE. În prima parte cartea tratează problematica ocupării forţei de muncă din perspectiva extinderii pieţei unice europene în România şi a incluziunii sociale ca principal motivator al dezvoltării economiei sociale. Este analizat rolul pe care îl poate juca antreprenoriatul social în facilitarea integrării grupurilor vulnerabile pe piaţa muncii. Partea a doua analizează profilul pieţei muncii în cele două regiuni de dezvoltare în care s-a desfăşurat cercetarea. Factorii principali de diferenţiere în statusul ocupaţional sunt aceiaşi cu cei identificaţi în majoritatea cercetărilor anterioare întreprinse pe această temă: educaţie, vârstă, mediu de rezidenţă, gen. Femeile, persoanele cu nivel mai scăzut de educaţie, peste 50 de ani, din rural, de etnie romă au o probabilitate mai scăzută de a reuşi pe piaţa muncii. Este confirmată de asemenea tendinţa de masculinizare a unor domenii (industria, construcţiile, apărarea şi ordinea publică) şi de feminizare a altora (servicii publice, învăţământ, sănătate), discrepanţa dintre sectorul public cu personal înalt calificat, ocupaţii cu studii superioare, dar salarii reduse şi sectorul privat, cu personal mediu calificat şi salarii mai mari. Sunt prezentate de asemenea caracteristicile populaţiei neocupate în cele două regiuni de dezvoltare, identificându-se diferenţe notabile. Dacă în Regiunea Bucureşti-Ilfov persoanele fără loc de muncă sunt puţine, au educaţie medie şi provin mai ales din domeniul serviciilor şi comerţului, în regiunea Sud-Est este identificat un şomaj mai ridicat şi de tip structural, datorat slabei calificări, majoritatea celor fără loc de muncă având un nivel de educaţie scăzut. CALITATEA VIEŢII, XXIII, nr. 3, 2012, p. 270–271 RECENZII 271 A treia parte a lucrării analizează potenţialul implicării grupurilor vulnerabile în domeniul economiei sociale – cazul special al femeilor, romilor şi persoanelor cu dizabilităţi. Este evidenţiată nevoia de accesare de către aceste grupuri a entităţilor economiei sociale. Pentru femei, autorii au propus ca activitatea de economie socială să răspundă dificultăţilor lor de a armoniza participarea pe piaţa muncii cu solicitările vieţii personale printr-o ofertă de servicii specializate pentru creşterea şi îngrijirea copiilor, activităţi domestice sau îngrijirea bolnavilor. Pentru romi, se consideră că ES poate fi un instrument util în lupta împotriva sărăciei şi integrarea pe piaţa muncii, argumentele fiind solidaritatea specifică din comunităţile de romi şi existenţa unor meserii tradiţionale care pot fi revigorate. Şi pentru persoanele cu dizabilităţi, ES poate reprezenta o soluţie, având în vedere slaba lor participare pe piaţa muncii, calificarea scăzută şi serviciile de suport insuficient dezvoltate. Complementar, este prezentată şi percepţia populaţiei privind categoriile defavorizate ce ar trebui ajutate. Este evidenţiat un suport larg al populaţiei pentru grupurile vulnerabile, mai puţin în cazul populaţiei de romi. Majoritatea sunt de acord cu ajutorarea copiilor orfani sau abandonaţi şi a persoanelor cu dizabilităţi, dar şi a şomerilor, familiilor sărace, persoanelor fără locuinţă, vârstnicilor. Populaţia este însă mai degrabă reticentă la sprijinirea romilor şi în secundar, a familiilor cu mulţi copii. Studiul conchide că piaţa muncii din cele două regiuni de dezvoltare analizate se caracterizează prin inegalităţi şi acţiuni de discriminare care afectează mai multe categorii de populaţie şi în special populaţia romă, care se confruntă în cea mai mare măsură cu aceste probleme. Lucrarea este mai degrabă un raport de cercetare, care prezintă date empirice utile cu precădere factorilor decizionali la nivel comunitar. Rezultatele prezentate în volum pot constitui un punct de plecare pentru proiectarea şi implementarea unor măsuri specifice locale în vederea creşterii ocupării şi inserţiei profesionale a grupurilor defavorizate prin entităţile de ES. Raluca Popescu 